เรียกขวัญ
ควันหลงงานเลี้ยงปีใหม่พนักงานธนาคารออมสินเมื่อสัปดาห์ที่ผ่านมา ชาติชาย พยุหนาวีชัย ผู้อำนวยการธนาคารออมสิน ขึ้นเวทีร่ายมนตร์เรียกขวัญพนักงานของธนาคารเป็นการใหญ่
28 ม.ค. 2559

ควันหลงงานเลี้ยงปีใหม่พนักงานธนาคารออมสินเมื่อสัปดาห์ที่ผ่านมา ชาติชาย พยุหนาวีชัย ผู้อำนวยการธนาคารออมสิน ขึ้นเวทีร่ายมนตร์เรียกขวัญพนักงานของธนาคารเป็นการใหญ่
เรื่องสำคัญ คือ การจ่ายเงินโบนัส
พอขึ้นเวที ผอ.ชาติชาย เกริ่นแบบออกตัวก่อนว่า ช่วงปลายปีที่ผ่านมาที่บอกไว้ว่า โบนัสพนักงานของการทำงานในปี 2558 จะจ่ายในอัตรา 5 เดือน มีบวกและมีลบนั้น 
ถ้าจะเป็น 5 ลบ ก็เพราะแบงก์ออมสินเจอพิษหนี้สินครู ทำให้ต้องเจียดกำไรมาตั้งสำรองหนี้หลายพันล้านบาท กำไรแบงก์ก็เลยหดหายไปจำนวนไม่น้อย กระทบลามไปถึงเงินโบนัสของพนักงานด้วย
พนักงานออมสินตั้งใจฟังด้วยใจระทึก ขวัญเริ่มขยับปีกบินแล้ว ก็ ผอ.เล่นเกริ่นมาอย่างนี้ เสร็จแน่ โอกาสที่จะ 5 บวกไม่น่าจะมี แต่จะ 5 ลบเท่าไหร่นี่สิ 
ก่อนที่พนักงานจะมโนไปมากกว่านี้ ผอ.ชาติชาย ก็ประกาศเสียงดังฟังชัดว่า ปีนี้พนักงานได้โบนัส 5 เดือนแน่ๆ แถมเป็น 5 บวก ไม่มี 5 ลบ อีกต่างหาก
นอกจากจะเฮงานแทบแตกแล้ว ขวัญกลับมาทันที